ફિલ્મની શરૂઆતમાં આપણને કહેવાય છે કે આ ફિલ્મ ‘બાબાચી ગર્લફ્રેન્ડ’ નામના મરાઠી નાટકનું ઍડપ્ટેશન છે. પરંતુ આપણે તો ડિટ્ટો આ જ સ્ટોરીલાઇન પર બનેલું સિદ્ધાર્થ રાંદેરિયાનું ‘લગે રહો ગુજ્જુભાઈ’ નાટક જોયું છે, એટલે આપણને તો એ જ યાદ આવે. પરંતુ એ નાટક આખું સિદ્ધાર્થભાઈએ પોતાના ખભે ઊંચકેલું હતું. અહીં રામ કપૂરના ખભા એમના શરીર જેવા જ વિશાળ હોવા છતાં એ ફિલ્મને ઊંચકી શક્યા નથી. એક તો તેઓ ગુજ્જુ લાગતા નથી. એમના પરાણે કાઢેલા ગુજરાતી ઉચ્ચારોમાંય કૃત્રિમતા દેખાય છે. બીજા એક સિનિયર ગુજરાતી કલાકાર મેહુલ બુચે પણ આ ફિલ્મમાં એવો રોલ કર્યો છે કે આપણા મોંમાંથી ‘હાયહાય, મેહુલભાઈ, સાવ આવું?’ નીકળી જાય.